NaiveNeuron/SloPal huggingface dataset:
Mihál, Jozef, poslanec NR SR (2012-09-21):
Ďakujem za podporné slová obidvom pánom kolegom. A chcem naozaj vyzdvihnúť aj slová pána kolegu Fecka, lebo trafil klinec po hlavičke. Naozaj, ak slovenský študent študujúci napríklad v tom Brne pocíti túto podporu zo strany Slovenskej republiky, tak ten vzťah, ja viem, že nemalo by sa to merať cez peniaze, ale keď si predstavíte študenta z chudobnejšej rodiny študovať v zahraničí, či už je to Brno, Praha, Krakov alebo možno vzdialenejšia cudzina, s pocitom, že to Slovensko na neho myslí, pomáha jeho rodine a jemu samému vo forme sociálneho štipendia, tak aj ten vzťah k Slovensku a potenciálny návrat so získanými vedomosťami bude určite v inej rovine, ako ak nám títo študenti, šikovní, mladí ľudia zostávajú potom v zahraničí.
Galbavý, Tomáš, poslanec NR SR (2010-12-15):
Pán predsedajúci, ďakujem za slovo. No neviem ako by som začal. Pán poslanec Maďarič, nie nadarmo sa o vás hovorí, že ste najlepší rétor vašej politickej strany, nechcem hovoriť demagóg, aby som vás neurazil. Aj toto vaše vystúpenie len potvrdzuje moje slová. Vy dokážete elegantným, šarmantným spôsobom dobrý úmysel s úplnou ľahkosťou zmeniť s vašou interpretáciou na zločin, na úmysel zlý. Tu ste si v tomto vystúpení vypichli z pripomienok pána prezidenta tie najcitlivejšie. Plat. Isteže, smerom do verejnosti to znie veľmi populárne, keď hovoríme o výške platu. A prihovárame sa k voličom, ktorí platy majú veľmi nízke. Čiže útočiť na tie najnižšie pudy nie je celkom korektné v politike, to je prvá poznámka. Druhá poznámka. Nehovorili ste pravdu. Pán prezident vo svojich pripomienkach navrhuje, aby sme zákon schválili s určitými výhradami, čiže nevyslovil žiadne výrazné a zásadné pripomienky, ktoré by reformu verejnoprávnych médií spochybňovali. Neviem, ako ste to vy prečítali, ale ja osobne som pochopil pána prezidenta v tomto zmysle. A k pani poslankyni Kiššovej, ja nie som jej obhajca. Bol som na výbore, keď povedala, že nezoženieme, ale v inom slova zmysle. Aj to ste si elegantne dokázali vysvetliť po svojom, aby ste nás len nejako znedôveryhodnili smerom k našim zámerom a tak ďalej. Ona povedala, že nezoženieme, no predsa nezoženieme my všetci, pretože o budúcom generálnom riaditeľovi sa bude hlasovať v tejto snemovni. Poprosím vás, ste dobrý, ale nerobme to v každom prípade. Toto nie je politika, ide tu o televíziu a rozhlas, ktorú... (Prerušenie vystúpenia časomerom.)
Pellegrini, Peter, predseda NR SR (2015-09-23):
Ďakujem veľmi pekne. Prerušujem rokovanie o tomto bode programu. Ďakujem veľmi pekne, pán minister. Ďakujem všetkým kolegom, ktorí vystúpili k tomuto návrhu. Budeme pokračovať bodmi, ktoré predstaví pán minister hospodárstva Vazil Hudák. Poprosím, aby sa dostavil do rokovacej sály. Už je tu. Takže pani poslankyňa Grečková takisto sa pripraví ako spravodajkyňa. A pánovi ministrovi za chvíľku odovzdám slovo, aby uviedol prvé čítanie o vládnom návrhu zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Nech sa páči, máte slovo. [Rokovanie o vládnom návrhu zákona, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , tlač 1643.]
Bugár, Béla, podpredseda NR SR (2018-10-23):
Prezentujme sa a hlasujeme. (Hlasovanie.) Prítomných 146, za 102, proti 16, zdržalo sa 28 poslancov. Návrh bol schválený. Výbory.
Blanár, Juraj, podpredseda NR SR (2022-02-15):
Pán spravodajca? (Reakcia spravodajcu: „ Nie. “) Ďakujem. Prerušujem rokovanie o tomto bode programu. Pristúpime k ďalšiemu bodu programu č. 29, vládny návrh zákona, ktorým sa mení a dopĺňa zákon č. 97/1963 Zb. o medzinárodnom práve súkromnom a procesnom v znení neskorších predpisov a ktorým sa menia a dopĺňajú niektoré zákona . Je to pod parlamentnou tlačou 838. Návrh na pridelenie výborom je v rozhodnutí 873. Opäť udeľujem slovo pani ministerke spravodlivosti Márii Kolíkovej, aby tento vládny návrh zákona uviedla. Nech sa páči.
P. Paška, predseda NR SR: (2009-04-15):
(Hlasovanie.) 140 prítomných, 129 za, 8 sa zdržali, 3 nehlasovali. Návrh sme pridelili výborom a určili lehotu na prerokovanie. Pán poslanec Martinák uvedie hlasovanie v prvom čítaní o vládnom návrhu zákona o fluórovaných skleníkových plynoch. Je to tlač 1021.
B. Bugár, podpredseda NR SR: (2005-11-08):
(Hlasovanie.) Prítomných 142, za návrh 141, hlasovania sa zdržal 1. Konštatujem, že vládny návrh zákona sme schválili. Prosím teraz pána poslanca Abrhana, aby uvádzal hlasovania k vládnemu návrhu zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov (tlač 1251). Nech sa páči.
Bugár, Béla, podpredseda NR SR (2017-05-19):
Ďakujem. Vážené panie poslankyne, páni poslanci, máme 30 sekúnd, to už nemá význam ani si prečítať otázku. Takže končím tento bod programu. Ďakujem aj členom vlády, ktorí odpovedali teda na jednotlivé otázky. Budeme pokračovať písomnými odpoveďami na interpelácie a potom interpeláciami poslancov. Otváram teda bod písomné odpovede členov vlády na interpelácie poslancov Národnej rady Slovenskej republiky písomne podané do 6. apríla 2017 (tlač 487). Z dôvodu prehľadnosti prosím poslancov, ktorí poprípade sa prihlásia do tohto bodu, teda do rozpravy, aby pri svojom vystúpení uviedli číslo, pod ktorým sa odpoveď člena vlády k tlači 487 nachádza. V prípade nespokojnosti s odpoveďou uviesť, či žiadajú, aby Národná rada hlasovala o ich nespokojnosti s odpoveďou. Takže otváram rozpravu. Do rozpravy som dostal písomnú prihlášku len pani poslankyne Grausovej. Pýtam sa, či sa hlási ešte niekto ústne do rozpravy. Nie. Pani poslankyňa Grausová, nech sa páči, ako jediná. (Rokovanie o písomných odpovediach členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky , tlač 487.)
Blanár, Juraj, podpredseda NR SR (2022-06-28):
Pán poslanec Mičovský, chcete reagovať na faktické poznámky? Nech sa páči.
Kollár, Boris, predseda NR SR (2021-05-10):
Prosím, prezentujme sa a hlasujeme. (Hlasovanie.) Prítomných 117, za 51, proti 63, zdržali sa 2, nehlasoval 1. Konštatujem, že Národná rada nevyslovila nedôveru členovi vlády Slovenskej republiky Márii Kolíkovej, poverenej riadením ministerstva spravodlivosti. (Reakcie z pléna.) Ďakujem za účasť a vyhlasujem 29. schôdzu za skončenú. (Skandovaný pokrik v sále: „Odstúpiť, odstúpiť, odstúpiť...“ ) (Rokovanie 29. schôdze NR SR sa skončilo o 22.12 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci (t. j. poslanci NR SR, členovia vlády SR) mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.)
Jurinová, Erika, podpredsedníčka NR SR (2014-11-10):
S reakciou na faktické poznámky pán poslanec Frešo.
Rafaj, Rafael, poslanec NR SR (2011-05-24):
Ďakujem za slovo. Pán poslanec, odvolávali ste sa podobne ako predkladateľ na medzinárodné dokumenty, ale podľa mojich vedomostí nič sa nemení na povinnosti vyváženosti, tak ako to je aj definované v preambule charty a ako to máme napr. v čl. 34 našej ústavy, že výkon práv príslušníkov národnostných menšín sa nesmie diať na úkor majoritného obyvateľstva, resp. nemá to znamenať stratu povinnosti učiť sa alebo používať či osvojiť si štátny jazyk. A ja vám aj odpoviem, keďže ste položili otázku, prečo s tým v Európe nikde nie je problém okrem Slovenska. No predovšetkým preto, lebo Taliani nevzniesli požiadavky na Južné Tirolsko. Ja som to zatiaľ nepočul, aj keď Liga severu možno sem-tam podobne ako Jobbik s tým občas príde. Ale rovnako tak Švédsko nesníva o tom, že by opäť pohltilo Fínsko, ani Nemci nepožadujú od Francúzska Alsasko. Jedine, kde problém je, je, že Budapešť neustále spochybňuje trianonské usporiadanie. A toto je závažný problém. A v medzinárodnom hľadisku jediný problém, myslím, ktorý je, tak je v Baskicku v Španielsku, a to z toho istého dôvodu. A tam to trošku rieši ETA inými prostriedkami, bohužiaľ. Takže, ako vidíte, sú príklady, ktoré sa vymykajú z tohto rámca, ale podmienkou je, že nikto nesníva o nejakom veľkom Albánsku, Rumunsku, Taliansku alebo... (Prerušenie vystúpenia časomerom.)
Raši, Richard, poslanec NR SR (2014-09-10):
Ďakujem pekne. Oznamujem členom výboru, že Výbor Národnej rady Slovenskej republiky pre zdravotníctvo sa uskutoční teraz o 12.00 hod. v miestnosti výboru.
Pellegrini, Peter, predseda NR SR (2024-02-08):
Prezentujme sa a hlasujme o bode č. 69 pozmeňujúceho návrhu pána poslanca Galka a Grendela. (Hlasovanie.) Prítomných 134, za 26, proti 7, zdržalo sa 31, nehlasoval 1. Tento bod sme neschválili.
Kiššová, Jana, poslankyňa NR SR (2017-04-04):
Ďakujem veľmi pekne za slovo. Karol, ja chcem oceniť vecný a mimoriadne hutný príhovor a zhodnotenie tohto návrhu zákona. Ja by som chcela podčiarknuť a zvýrazniť dve konkrétne veci, pretože mnohé veci tam sú na diskusiu, dokonca aj pozitívne vnímam niektoré veci, napríklad to oddelenie šéfa rady a šéfa regulačného úradu, ale dve veci, ktoré vnímam negatívne a treba ich zdôrazniť a podčiarknuť, sú: Prvá vec je, to, čo nám doteraz tá Európska komisia vyčíta, že náš regulačný úrad nie je nezávislý, že nekoná nezávisle, tak to my dnes legitimizujeme a doslova dávame do zákona, že práve konkrétne dve ministerstvá budú vstupovať do cenových regulácií. Myslím si, že s týmto sa ešte budeme potýkať, o tomto budeme počuť, toto budú výtky a bola by som veľmi nerada, aby to po tom, keď teda tento proces prebehne a naozaj budeme mať tie konkrétne výtky na stole, aby nikto nepovedal, že sme na to neupozorňovali. Upozorňujeme na to, tieto problémy nás dobehnú. Druhá vec, ktorú by som chcela zdôrazniť a podčiarknuť, o ktorej si aj ty, Karol, čiastočne hovoril, z procesu menovania predsedu regulačného úradu vylučujeme prezidenta. A toto možno sa javí ako elementárna vec, ale ja to chcem zdôrazniť preto, lebo ja začínam mať taký pocit v posledné dni, že akoby sme toho prezidenta vylučovali a okresávali mu, kde to len ide, jeho právomoci. Boli sme tu svedkami siahodlhej diskusie o jeho transportoch a podobne a začína to proste mať nejaké známky nejakého politického boja proti prezidentovi a ja by som hrozne chcela veriť, že toto nie je jeden z tých fragmentov, ktorý má do tohto boja zapadať, že mu okresávame jeho právomoci. Druhá vec, na ktorú chcem upozorniť, to je to... (Prerušenie vystúpenia časomerom.)
Danko, Andrej, predseda NR SR (2019-10-15):
Ďakujem, pán poslanec. Otváram rozpravu. Do rozpravy som dostal písomnú prihlášku pána poslanca Hegera za poslanecký klub OĽANO. Nech sa páči, pán poslanec.
Grendel, Gábor, podpredseda NR SR (2021-05-05):
Prezentujme sa a hlasujeme. (Hlasovanie.) Prítomných 135 poslancov, za 135, proti nikto, nezdržal sa nikto, hlasovali všetci prítomní. Konštatujem, že Národná rada sa uzniesla, že aj tento návrh zákona prerokuje v druhom čítaní. Preto pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Pán spravodajca, nech sa páči.
Viskupič, Jozef, poslanec NR SR (2012-06-22):
Ďakujem. Pán kolega, skutočne vymenovanie dôvodov, ktoré ste vymenovali, mohlo prísť aj na výbore, práve tam by bol ten moment profesionalizácie alebo profesionálneho prístupu alebo profesionálnejšieho prístupu k tomu, prečo generálnu riaditeľku treba odvolať. Ilustrovanie pri jednom dôvode, ktorý právnici spochybňujú, a existuje niekoľko názorov na to, či skutočne bola porušená informačná povinnosť voči rade, alebo nebola, je preto slabým, vágnym. A možno aj uvádza teda túto diskusiu trošku inde, kde by mala byť. Skutočne by sme mohli na výbore do budúcna, keďže táto diskusia bola dostatočne dlhá a pravdepodobne padli skutočne relevantné argumenty z jednej aj z druhej strany, a k hlasovaniu príde, predpokladám, budúci týždeň, o odvolávaní. Preto by som chcel možno do budúcna, pretože môžem si myslieť, ako to hlasovanie dopadne, aby sme sa neponáhľali, nezlámali si nohy v tom, že niekto odvolaný má byť, a hľadali skutočné dôvody na odvolanie práve preto, aby o nich mohla prebehnúť diskusia. Ak tie skutočné dôvody nehľadáme, potom sú to len domnienky, je to stále iba ilustrovanie. A vnášať do takého dôležitého procesu pochybnosti je nebezpečné, pretože potom skutočne hrozia žaloby. A ja sa pýtam, možno po ikstý raz, keďže sa niekoľkokrát opakujeme, kto bude znášať dôsledky toho, ak príde k žalobám, a tie žaloby budú úspešné? Ďakujem.
Andrejuvová, Anna, poslankyňa NR SR (2023-05-17):
Ďakujem pekne. Ja mám možno pár odpovedí na otázky, ktoré tu zazneli. Tento druh súkromnej nadácie je bežný v západných krajinách a myslím si, že aj občania Slovenskej republiky majú možnosť aj takto efektívne spravovať svoj súkromný majetok vrátane možnosti vytvorenia tej súkromnej nadácie. Možno krátke výhrady, ktoré zazneli aj nielen teraz v pléne, aj v médiách, čo sa týka možno zneužívania tohto inštitútu. Skôr ide podľa mňa o hlboké nepochopenie, resp. možno aj zavádzanie zo strany a neodborné argumenty, pretože predložený návrh zavádza takú mieru transparentnosti a možnosti kontroly daňovými orgánmi a orgánmi činnými v trestnom konaní, ako iné európske krajiny ani nemajú. Ja keď som sa stretla aj so zástupcami týchto organizácii, spolu sme si to prechádzali a zhodli sme sa na jednej veci, že áno, že tento inštitút je dôležité upraviť v slovenskom právnom systéme, oni to videli v inom návrhu zákona, ja teda v tomto. A možno ešte na záver, ak by bol návrh schválený, tak Slovensko odstráni deficit, ktorý v tejto oblasti máme a po vzore všetkých okolitých krajín budú mať aj ľudia na Slovensku možnosť efektívne spravovať vlastný súkromný majetok. Ďakujem veľmi pekne.
Glváč, Martin, podpredseda NR SR (2018-01-31):
Ďakujem. Ďalší v rozprave. Pán poslanec Mizík, nech sa páči.
Laššáková, Jana, podpredsedníčka NR SR (2014-12-12):
Pán poslanec Hudacký.
Grendel, Gábor, podpredseda NR SR (2020-06-03):
S reakciou na faktické poznámky pán poslanec Petrák.
Ľ. Jahnátek, minister hospodárstva SR: (2007-06-19):
Týmto nariadením bolo ustanovené, že zákony s exteritoriálnymi účinkami sú zákony v rozpore s medzinárodným právom. Tieto zákony môžu mať nepriaznivé účinky na záujmy Európskeho spoločenstva alebo na hospodárske, finančné, ale aj iné záujmy fyzických a právnických osôb a môžu sa prejavovať nedovoleným obmedzením voľného pohybu kapitálu, služieb a osôb. Čl. 2 a čl. 7 písm. a) nariadenia predpokladajú, že členský štát Európskej únie určí príslušné štátne orgány, ktoré bude Európska komisia v tejto súvislosti informovať a ktoré budú plniť úlohy vyplývajúce z predmetného nariadenia. Predmetom právnej úpravy je ustanovenie pôsobnosti orgánov štátnej správy vo veciach ochrany pred uplatňovaním exteritoriálnych účinkov právnych predpisov tretích krajín a ukladanie sankcií za nedodržanie povinností ustanovených v nariadení. Ministerstvo so súhlasom vlády navrhuje, aby týmito orgánmi boli ministerstvo financií v oblasti finančných služieb a prístupu k cenným papierom na kapitálových trhoch, ministerstvo hospodárstva v oblasti zahraničného obchodu a ministerstvo výstavby a regionálneho rozvoja v oblasti obmedzenia priamych investícií vrátane investícií do nehnuteľností. Predložený vládny návrh zákona je v súlade s Ústavou Slovenskej republiky i s medzinárodnými záväzkami vyplývajúcimi z medzinárodných zmlúv, ktorými je Slovenská republika viazaná. Schválenie zákona nebude mať dôsledky na štátny rozpočet ani na iné verejné rozpočty a zamestnanosť. Vážený pán predsedajúci, panie poslankyne, páni poslanci, keďže ide o splnenie legislatívnej povinnosti vyplývajúcej z právneho aktu Európskej únie, dovoľujem si vás požiadať o podporu predloženého návrhu zákona. Ďakujem za pozornosť.
A. Belousovová, podpredsedníčka NR SR: (2010-02-10):
Zároveň vyhlasujem všeobecnú rozpravu za skončenú. Pani navrhovateľka, chcete zaujať stanovisko? Nie. Pán spravodajca, chcete zaujať stanovisko? Takisto nie. Prerušujem rokovanie o tomto bode programu. Nasledujúcim bodom programu je prvé čítanie o návrhu poslankyne Národnej rady Slovenskej republiky Moniky Gibalovej na vydanie zákona, ktorým sa mení zákon č. 461/2003 Z. z. o sociálnom poistení v znení neskorších predpisov . Návrh zákona má parlamentnú tlač 1453, návrh na jeho pridelenie na prerokovanie výborom je v rozhodnutí č. 1486. Opäť dávam slovo pani poslankyni Gibalovej, ktorá návrh zákona uvedie. Nech sa páči.
Ďuriš Nicholsonová, Lucia, podpredsedníčka NR SR (2018-12-03):
Vyhlasujem teraz možnosť prihlásiť sa do rozpravy ústne. Končím možnosť prihlásiť sa do rozpravy. Vyhlasujem všeobecnú rozpravu k tomuto bodu za skončenú. Pýtam sa pani ministerky ako navrhovateľky, či v rámci záverečného slova chce vystúpiť. Nech sa páči.
Blaha, Ľuboš, podpredseda NR SR (2024-04-16):
Pán poslanec Ondrej Dostál.
V. Veteška, podpredseda NR SR: (2005-07-06):
J. Ševc, poslanec: Ďakujem pekne. Možno súhlasiť s pánom poslancom Devínskym, keď hovorí, že nič nejde v živote hladko, že treba trpezlivosť, že netreba destabilizovať, ale konštruktívne stavať veci. Ja sa len pýtam, jednej veci nerozumiem, prečo teda nie sú peniaze, keď všetko, a podstatné je to, že trendy sú správne, že sa vracia predsa tá chudoba na Slovensko a nie sú peniaze na zdravotníctvo, školstvo a kultúru? Tak ak sú trendy v poriadku, tak kde sa strácajú tie peniaze, keď toľko si požičiavame a za také miliardy sme predali majetok? Kto by mi na to vedel odpovedať? Ďakujem.
Hrušovský, Pavol, podpredseda NR SR (2011-02-09):
Pán poslanec Číž.
Vetrák, Milan, poslanec NR SR (2020-07-15):
Ďakujem za slovo. Niekoľko poznámok k tomu, čo bolo povedané. Ten úvod, to je už taká naozaj podsúvaná fráza lex Lipšic, priznám sa, že ja vôbec netuším, či pán Lipšic bude kandidovať, ale keď pán Raši o tom vie, tak nič mu nebráni, aby pána Lipšica nominoval ako kandidáta do tohto procesu. (Smiech v sále.) Ja sa snažím vytvoriť pravidlá, aby mohol uspieť najlepší, a nezaujímam sa o to, aké to bude meno, to uvidíme až podľa kandidátov, ktorí budú nominovaní. Hovorí sa tu o kritizovanom návrhu, ale to je v podstate taká, taká fáma, ktorá sa, taký falošný pocit, ktorý sa tu tiež vytvára, pretože tento návrh, ktorý sme predložili, má nielen oporu v programovom vyhlásení vlády, ale je aj široko akceptovateľný až na jednu-dve otázky, ktoré majú viaceré legitímne riešenia, a my sme sa rozhodli pre jedno z nich. To, že keby bol niekto na našom mieste, sa rozhodne pre iné legitímne riešenie, keď bude na tom mieste, tak bude mať tú možnosť. Pokiaľ ide o riadny legislatívny proces, znova sa tu vytvára nejaký falošný dojem, že poslanci keď predložia zákon, tak to nie je riadny legislatívny proces, ale potom my spochybňujeme alebo tí ľudia, ktorí to hovoria, spochybňujú ústavu. Veď v ústave je jasne napísané, že poslanci, výbory a vláda sú rovnocenní predkladatelia. Čiže to, čo oni predložia do legislatívneho procesu, je taký istý riadny legislatívny proces. A práve preto, že tu, že vláda vlastne, bývalá vláda zrušila to pravidlo, že sa bude vyjadrovať k poslaneckým návrhom zákonov, ktoré prejdú do druhého čítania, to je vlastne váš nedostatok, to, čo ste vy spôsobili, teraz sa to napráva v novele legislatívnych pravidiel vlády, tak my sme robili otvorenú verejnú diskusiu, aby sme mohli zapracovať aj pripomienky prokurátorov, Rady prokurátorov a ďalších subjektov. Takže nepodsúvajme tu takého falošné dojmy a vyhlásenie, lebo to nie je pravda.
R. Kaliňák, podpredseda vlády a minister vnútra SR: (2007-05-15):
Navrhujeme do zákona o Policajnom zbore zakotviť pôsobnosť Policajného zboru pri spracúvaní údajov v Schengenskom informačnom systéme a ustanoviť ministerstvo vnútra ako prevádzkovateľa informačných systémov Policajného zboru vrátane Schengenského informačného systému. Okrem uvedeného sa navrhujú ďalšie zmeny, ktoré súvisia s implementáciou Schengenského dohovoru. Návrh zákona bol prerokovaný v určených výboroch, v ktorých vzišli tri pripomienky uvedené v spoločnej správe. Tieto pripomienky, tak ako to navrhuje gestorský výbor, odporúčam schváliť. Vážený pán predsedajúci, vážené dámy a páni, dovoľujem si vás požiadať o schválenie predloženého návrhu zákona v intenciách podmienok uvedených v spoločnej správe. Ďakujem pekne.
Kočiš, Eduard, poslanec NR SR (2023-02-02):
Veľmi pekne ďakujem za slovo, pán predsedajúci. Nedostatok predškolských zariadení je problém, ktorý trvá naozaj desiatky rokov a štát v tomto naozaj, sa dá povedať, že zlyhal. Zlyhanie štátu sa snažila kompenzovať samospráva, teda mestá a obce, ale ani tie nie sú všemocné a ich finančné prostriedky naozaj nestačia na to, aby gro svojich finančných príjmov dokázali implementovať alebo investovať do predškolských zariadení, ktorých je naozaj na celom území Slovenskej republiky ako šafránu a sú naozaj nedostatkovým tovarom. A práve vtedy vstupoval do tohto segmentu služieb alebo sektora služieb súkromný sektor, teda súkromné osoby, a zakladali sa rôzne predškolské zariadenia a doslova jasličky, kde súkromný investor alebo súkromný podnikateľ túto dieru na trhu sa snažil zaplátať. Pán kolega, nemôžem s vami súhlasiť iba v jedinej veci, a to je to, že ak budeme mať dostatok predškolských zariadení, či už štátnych alebo súkromných, zvýši sa nám pôrodnosť na Slovensku. Asi to tak nebude, pretože trendy v pôrodnosti na celom území Slovenskej republiky od roku ´94 majú len klesajúcu tendenciu a tá naša generácia tých Husákových detí, do ktorej sa radím aj ja, tak takáto pôrodnosť, kedy sa hovorilo, že jedno dieťa pre mamu, jedno pre otca a jedno pre štát, už asi nikdy nebude, pretože mnohí, v úvodzovkách, moderní rodičia sa snažia vychovať jedno dieťa, dať mu, dá sa povedať, ako oni vravia, všetko, ale nepozerajú na to, že aj na ten ich dôchodok, aj na tú ich starostlivosť bude treba viacej rúk a viacej nôh, a preto tá naša populačná krivka je nastavená tak, ako je. Čiže školské, predškolské zariadenia nedostatkový tovar, treba ich viac, potom tam, samozrejme, bude treba viacej personálu, ale určite nám to nezabezpečí nejakú, nejaký nárast pôrodnostnej krivky alebo zvyšovanie populácie obyvateľstva, ale ďakujem za váš príspevok.
Hrnčiar, Andrej, podpredseda NR SR (2016-06-15):
Je všeobecný súhlas, aby sa... (Nesúhlasná reakcia pléna, ruch v sále.) Ďakujem. Ďalej prosím povereného člena výboru pre obranu a bezpečnosť poslanca Jozefa Bučeka, aby uviedol hlasovanie v prvom čítaní o vládnom návrhu zákona o dôveryhodných službách, tlač 132, bod 10 schváleného programu. [Hlasovanie o vládnom návrhu zákona o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) , tlač 132.]
Cigániková, Jana, poslankyňa NR SR (2018-02-06):
Dobre. Ja len hovorím za seba, ja som hlasovala podľa toho, čo som videla v rohu obrazovky a dvakrát som hlasovala na 791.
Sulík, Richard, predseda NR SR (2011-09-14):
Ďakujem. S faktickou poznámkou sa prihlásil jeden poslanec. Uzatváram možnosť. Pán poslanec Záhumenský.
Hufková, Eva, poslankyňa NR SR (2015-04-16):
Ďakujem pekne, pani podpredsedníčka. Vážený pán poslanec, tak ako hovorili moji predrečníci, ja si vás takisto, ja takisto vážim za vaše kultivované vystúpenie a súhlasím s vami, že každý človek v živote sa môže potknúť. Ale niekedy to potknutie si človek môže zapríčiniť aj sám a mal by si to priznať, a keď je potrebné, tak by si mal aj vedieť obhájiť. Takže ja si myslím, že pán podpredseda Figeľ by si mal ako kresťan pripustiť alebo aspoň čiastočne priznať, že mohol urobiť chybu v nastavovaní cien, a ja by som to považovala za kresťanské. To, čo sa vtedy udialo vo Váhostave, považujem za podvod, tak ako to povedal aj predseda vlády Robert Fico. Veď predsa nie je možné, aby manažéri Váhostavu aj vtedajší minister dopravy pán Figeľ, museli predsa vedieť, že tak nízke ceny, nereálne ceny spôsobia stavebníkom a malým živnostníkom straty. Vráťme sa k riešeniu, ako pomôcť týmto malým stavebníkom, malým živnostníkom, aby dostali zaplatené za to, ako ťažko museli odviesť túto prácu, veď títo ľudia to čakajú. Pán podpredseda Figeľ, bolo by dobré, keby ste prišli a povedali teraz, na čo som vás vyzvala, aby sme mohli toto hašterenie zastaviť. Ďakujem.
Ľ. Jahnátek, minister hospodárstva SR: (2007-03-22):
V krátkosti ďalej uvediem, že návrhom sa štandardizuje postup výberového konania na určenie dobývacieho priestoru, zvýši sa ochrana životného prostredia, umožní sa obciam podať návrh na zmenu chráneného ložiskového územia a umožní sa využiť hlavné banské diela a lomy na turistické účely. Okrem toho návrhom sa ukladá povinnosť ťažobným podnikateľským subjektom rekultivovať pozemky po ukončení ťažby a zvyšujú sa sadzby za jednotku dobývacieho priestoru z pôvodných  5 000 korún na 20 000 korún. Vážený pán predsedajúci, panie poslankyne, páni poslanci, dovoľujem si vás požiadať o podporu predloženého návrhu. Ďakujem.
B. Bugár, podpredseda NR SR: (2006-04-19):
(Hlasovanie.) Prítomných 127, za 91, zdržalo sa 35 poslancov, 1 nehlasoval. Konštatujem, že tieto body sme schválili.
Fico, Robert, predseda vlády SR (2015-06-23):
Ďakujem pekne. Možno tri stručné poznámky. Po prvé, myslím si, že nemá žiadny význam pripomínať, hovorím to v dobrom, pán poslanec Poliačik, predsedovi vlády alebo podpredsedovi vlády, ministrovi vnútra čas, kedy a ako verbálne reagujú na určité udalosti. Na rozdiel od vás, a znova to v dobrom hovorím, my sme svoj postoj k demonštrácii v Bratislave prejavili tým, že tam išli policajti a urobili tam poriadok. A za to, že tam policajti išli, sme niesli politickú zodpovednosť predovšetkým my dvaja. Keby sa niečo stalo, tak dnes sme tu na grile. Ako predseda vlády, tak aj podpredseda vlády a minister vnútra. Čiže my už len tým, že sme v pozíciách a že sme jednoducho organizovali veci, pretože tu bola pravidelná komunikácia s ministrom, sme veľmi jasne a včas zareagovali. Po druhé, pán poslanec Hlina, aby nedošlo k nedorozumeniu a nech zbytočne nehovoríme o témach, ktoré nie sú predmetom dnešného rokovania. Veľmi jasne chcem povedať, že je našou povinnosťou všetkých, ako tu sedíme v parlamente, robiť všetko pre to, aby takí ľudia, ako sú neonacisti, extrémisti, nemali možnosť vytĺkať politický kapitál z takých tém, ako je migrácia. A od tohto, prosím, oddeľme tému, ktorá sa teraz týka určitých zásahov do právnych predpisov. Hovoríme o tom, že ak budeme disponovať dopredu informáciami, že zhromaždenie môže skončiť útokmi na majetok, môže skončiť útokmi na zdravie ľudí, môže skončiť jednoducho veľkými nepokojmi, v takomto prípade platí mechanizmus, ktorý je dobre známy v celej Európskej únii a celej Rade Európy. Žiadne ľudské právo nie je absolútne. Ak máme legitímne ciele, ako je napríklad bezpečnosť, vnútorný poriadok, ochrana majetku, ochrana života a zdravia, môžeme takéto právo určitým spôsobom limitovať. Chcem len dať možnosť tomu, kto povoľuje, aby mohol zakázať, aby takáto hrozba existovala, o nič iné tu nejde. (Potlesk.)
Grendel, Gábor, podpredseda NR SR (2022-03-30):
Pán poslanec Stanislav Mizík.
Šeliga, Juraj, podpredseda NR SR (2021-02-03):
Ďakujem. Prezentujme sa, prosím, a hlasujme. (Hlasovanie.) Prítomných 118, za 99, proti nikto, zdržalo sa 18, hlasovali všetci prítomní. (Pozn. red.: správne „nehlasoval 1 poslanec“.) Konštatujem, že Národná rada sa uzniesla, že tento návrh prerokuje v druhom čítaní. Nech sa páči, výbory.
Nicholsonová, Lucia, podpredsedníčka NR SR (2016-05-25):
Členom vlády sa najprv nechcelo prísť a teraz zase nechcú odísť, budeme pokračovať, jedine, že by ste tu chceli s nami zotrvať v družnej atmosfére, môžte, aby ste videli, ako má vyzerať organizácia práce. (Smiech v sále.) Vážené panie poslankyne, vážení páni poslanci, pokračujeme v rokovaní šiesteho dňa 4. schôdze Národnej rady Slovenskej republiky prvým čítaním o návrhu poslancov Miroslava Beblavého, Kataríny Macháčkovej a Simony Petrík na vydanie zákona o zabezpečení predškolskej starostlivosti a o zmene a doplnení niektorých zákonov. Návrh zákona je uverejnený ako tlač pod číslom 100, návrh na jeho pridelenie na prerokovanie výborom je v rozhodnutí číslo 99. Dávam teraz slovo pani poslankyni Simone Petrík, aby návrh zákona uviedla, nech sa páči. (Rokovanie o návrhu poslancov Národnej rady Slovenskej republiky Miroslava Beblavého, Kataríny Macháčkovej a Simony Petrík na vydanie zákona o zabezpečení predškolskej starostlivosti a o zmene a doplnení niektorých zákonov , tlač 100.)
Jarjabek, Dušan, poslanec NR SR (2016-09-13):
Ďakujem pekne, pán predsedajúci. Pán poslanec Číž, ja sa chcem veľmi pekne poďakovať za takýto iný pohľad, aký sme tu doteraz počuli. A hádam na doplnenie len toľko, že ani opozícia nie je jednotná ako jeden človek v tomto parlamente. Sú tu ľudia z opozície, ktorých skutočne treba brať vážne, čo hovoria. No a s tými pár „-ičovcami“, ktorí sú tu, tí s tou opozíciou majú pramálo spoločné, lebo títo „-ičovia“ budú aj v tej opozícii „-ičovia“, oni už iní nebudú. Čo je ale horšie podľa môjho názoru, pre niektorých poslancov opozície sa stala lož pracovným nástrojom. A ja to vidím aj na grémiách, na ktorých sa zúčastňujem. Opäť nie všetci z opozície, ale niektorí poslanci doslova, dopísmena klamú pred rozsvietenými kamerami úplne bez hanby a nemajú absolútne problém urobiť z čierneho biele. Zažívam to dennodenne a proti tomu skutočne veľmi ťažko bojovať. Možno skúsenosti, možno čas všetko vyrieši, ale hovorím, lož sa stala pracovnou metódou, čo je skutočne veľmi zlé. No a k tomu samotnému návrhu nového rokovacieho poriadku. Veď predsa úplne racionálne treba povedať, že v druhom čítaní každý z kritizujúcich poslancov môže presne taký istý návrh rokovacieho poriadku v druhom čítaní dať. Môže mať iks paragrafov, úplne nový návrh, o ktorom sa tuná bude v druhom čítaní rokovať. Čiže opäť, dodržujme rokovací poriadok a k tým paragrafovým zneniam, ktoré sa nám nepáčia, sa vráťme až v druhom čítaní. Ešte raz veľmi pekne ďakujem, pán poslanec.
Galko, Ľubomír, poslanec NR SR (2014-07-02):
Ďakujem pekne pánovi kolegovi Muránskemu. Jednu vec by som ešte doplnil a teda chcel zdôrazniť, že mňa osobne tiež zaujíma tá časť, kde ste rozprávali o poplatku pre minerálne vody, pretože ak by to naozaj bolo tak, ako to ja chápem, ako ste to zrejme pochopili aj vy, tak, som presvedčený, toto by nie mierne zhoršilo podnikateľské prostredie, ale by to zlikvidovalo slovenský obchod s minerálkami. Každý, kto pracoval v potravinárskom sektore a kto pracoval v obchode, tak vie, s akými maržami sa pracuje v prípade minerálnych vôd, vie, za koľko sa tie minerálne vody predávajú, a vie, akým spôsobom sú doslova lemplované trebárs dopravné prostriedky, ktorými sa minerálne vody prevážajú. Už dnes tí, ktorí sa zaoberajú predajom a ktorí distribuujú minerálne vody do spotrebiteľskej siete, tak to robia prakticky zadarmo. A ja si to neviem predstaviť, ak by to bolo naozaj tak, že ten poplatok by bol 20 centov za jeden liter, že by slovenská minerálka bola schopná vôbec sa niekde dostať ešte na pulty. Takže ja chcem práve toto podčiarknuť a budem teda čakať, ono to tu zaznie podľa mňa niekoľkokrát ešte dnes, na vysvetlenie práve v tejto veci. Ďakujem pekne.
Lipšic, Daniel, poslanec NR SR (2015-12-02):
Ja len veľmi stručne. Hej bodaj by v tomto parlamente sme mali viacero volieb, ale obávam sa, že toto bude jediná, pri komisárovi pre zdravotne postihnutých, kde máme dvoch kvalifikovaných kandidátov. A akokoľvek dopadne tá voľba, tak bude proste vybraný človek, ktorý sa tej téme venuje, je v určitom zmysle uznávaný organizáciami zdravotne postihnutých. Ja viem, že obidve kandidátky majú, používajú veľký kredit v tejto oblasti. Už pri tom druhom komisárovi si tým nie som istý. Ja si naozaj myslím, že by to nemali byť politické funkcie. Pani Tomanová je určite dobrý človek, ale obávam sa, že sa ako väčšina poslancov SMER-u nikdy nevymanila proste, hlasujeme tak, ako sa hlasuje, jednotne. A aj za zákony, s ktorými, myslím, že nesúhlasila, hlasovala za, čo, čo nesvedčí veľmi o tom, že, že v pozícii, ktorá by mala byť neutrálna, si bude aj neutrálne počínať, čo mi je, samozrejme, že ľúto. A poobede ešte budeme rokovať o kandidátoch na Ústavný súd a tam to bude ešte veselšie. Takže jediná útecha z tohto celého je asi voľba komisára pre zdravotne postihnutých. Zaplať pánboh za to a snáď v budúcnosti aj pri iných pozíciách, ktoré nie sú politické, budeme sa riadiť odbornými kritériami pre kandidátov, ako tým, či sú naši kamaráti a či nám sú stranícky blízki.
Šeliga, Juraj, podpredseda NR SR (2020-05-15):
Dobre. Viacerí hovoria a ja to vidím a upozorňujem všetkých kolegov a kolegyne, aby sa prihlasovali načas a tak, ako som povedal, má to platiť pre všetkých, ako pre vás, aj pre pána Pročka, sa snažím držať rovnaký štandard. Pán poslanec Čekovský vám potvrdí, že som netušil, o čom ide hovoriť. Vy si o tom môžte myslieť svoje. Bol všeobecný súhlas? Bol. Keby nebol, dám hlasovať. To je celé. Pán poslanec Pročko, nech sa páči.
Paška, Pavol, predseda NR SR (2014-05-28):
Faktická poznámka, pán poslanec Huba. Končím možnosť sa prihlásiť.
Zmajkovičová, Renáta, podpredsedníčka NR SR (2012-06-28):
Pán poslanec Droba.
Pleštinská, Zita, poslankyňa NR SR (2021-05-10):
Ďakujem, pán predsedajúci. Pán kolega Blaha, vyliali ste zase kýbel špiny. Viete, človek sa dostane do špiny len vtedy, keď sa sám zašpiní. Tí, čo vylievajú špinu, sú ako špinavý ľad. Roztopia sa a myslia si, teraz sme čistí, ale špina zostáva na spodku. Pán kolega Blaha, prečo ste takto nebojovali proti vašej nominantke, štátnej tajomníčke za SMER – SD Monike Jankovskej, ktorá bola za kauzu Fatima obvinená z vydierania a marenia spravodlivosti? Prečo ste za vašej vlády dovolili korupcii a organizovanému zločinu metastázovať sa do našej spoločnosti? Vy nás tu poučujete, keď vaši nominanti sú vo väzbe a priznávajú sa ku korupcii a organizovanému zločinu. A čo sa týka referenda, pani ministerka spravodlivosti pozná Ústavu Slovenskej republiky, ktorá v čl. 93 ods. 3 vylučuje konanie referenda o základných právach a slobodách. A nazdáva sa, že otázka skrátenia funkčného obdobia poslancov Národnej rady Slovenskej republiky môže byť vylúčená z predmetu referenda v zmysle čl. 93 ods. 3 Ústavy Slovenskej republiky. Ďakujem. (Potlesk.)
Bublavý, Dušan, poslanec NR SR (2014-10-23):
Pán kolega, no, kopli ste si do vlády SMER-u, do Fica niekoľkokrát, ale to už asi je taký folklór a ja sa tak zamýšľam, že kedyže to naše zdravotníctvo začalo ísť dolu vodou. Vy by ste si to tak trošku mohol aj spomenúť. Nebolo to tým, že SDKÚ, SDK vždy v nejakých koalíciách, keď riadilo zdravotníctvo, nerozpredalo všetko, čo bolo lukratívne? Také hrozienka sa povyberali zo zdravotníctva, sprivatizovali, rozpredali a teraz to zdravotníctvo, ktoré je to najťažšie, aby liečilo ľudí, ostalo na štáte. Nepamätáte si to? Ešte čo sa dalo, sa všetko rozmontovalo počas vašich vlád. Čo vám hovorí také niečo ako Veriteľ? To je náročné slovo a naozaj, a to bol vynikajúci výmysel, keď ste vládli vy, taký Veriteľ. Ešte šťastie, že ste nejakú úľavu nežiadali pre tých, ktorí majú krátku pamäť, lebo by som si musel myslieť, že potrebujete aj vy nejakú tú úľavu. Ďakujem.
Blanár, Juraj, podpredseda NR SR (2023-02-08):
Vážené pani poslankyne, páni poslanci, teraz je čas na prihlásenie sa ústne do rozpravy, kto má tak záujem, môže urobiť. Pán predseda výboru Karahuta, pán poslanec Filip Kuffa a pán poslanec Richard Raši. Uzatváram možnosť prihlásiť sa ústne do rozpravy. Prepáčte, Richard Takáč. (Reakcia z pléna.) Ja neviem, ako je to možné, pán kolega. Takže pán kolega Richard Takáč. Ospravedlňujem sa. Udeľujem slovo pánovi predsedovi výboru pre pôdohospodárstvo a životné prostredie pánovi Karahutovi.
Kyselica, Lukáš, poslanec NR SR (2023-06-20):
Ďakujem veľmi pekne. Vážený pán predsedajúci, vážené pani poslankyne, páni poslanci, dovoľte, aby som vás informoval o prerokovaní vráteného zákona v ústavnoprávnom výbore. Národná rada pridelila zákon vrátený prezidentkou na prerokovanie ústavnoprávnemu výboru. Ústavnoprávny výbor vrátený zákon prerokoval a odporučil ho Národnej rade schváliť. Ústavnoprávny výbor ako gestorský výbor odporúča Národnej rade uvedený vrátený návrh, vrátený zákon schváliť. Správa ústavnoprávneho výboru o prerokovaní vráteného zákona pod tlačou 1731a bola schválená uznesením ústavnoprávneho výboru z 13. júna 2023. Týmto uznesením ma zároveň výbor ako spravodajcu poveril, aby som na schôdzi Národnej rady informoval o výsledku rokovania výboru. Pán predsedajúci, otvorte, prosím, rozpravu.
J. Mikuš, poslanec: (2003-06-27):
Bod 8 vynímam z tohto hlasovania z dôvodu, že sú ďalšie pozmeňujúce návrhy, a ak by prešli, tak účinnosť by bola iná. A budeme o účinnosti hlasovať až na záver. Ešte raz opakujem.
Kollár, Boris, predseda NR SR (2022-10-05):
Počkajte, prepáčte, pán spoločný spravodajca, predložte, teda prepáčte, ospravedlňujem sa. Pristúpime k tretiemu čítaniu o návrhu zákona. Otváram rozpravu v rámci tretieho čítania. Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu ako celku. Pán spoločný spravodajca, prosím, teraz uveďte odporúčanie gestorského výboru.
Jurinová, Erika, podpredsedníčka NR SR (2013-06-05):
Ďakujem. Vyhlasujem krátku prestávku, dvojminútovú prestávku do hlasovania. (Prestávka.) (Po prestávke.)
Figeľ, Ján, podpredseda NR SR (2015-11-20):
Nech sa páči, s reakciou pán Ľubomír Petrák.
B. Bugár, podpredseda NR SR: (2006-02-02):
(Hlasovanie.) Prítomných je 137 poslancov, za 133, zdržal sa 1, nehlasovali 3. Konštatujem, že návrh sme schválili. Teraz budeme hlasovať o návrhu na vyslovenie súhlasu Národnej rady Slovenskej republiky s Dodatkových protokolom medzi vládou Slovenskej republiky a vládou Čínskej ľudovej republiky k Dohode medzi vládou Českej a Slovenskej Federatívnej Republiky a vládou Čínskej ľudovej republiky o podpore a vzájomnej ochrane investícií (tlač 1412). J. Dlhopolček, poslanec: Ďakujem. Pán predsedajúci, dávam návrh na hlasovanie na uznesenie k návrhu na vyslovenie súhlasu Národnej rady Slovenskej republiky s Dodatkovým protokolom medzi vládou Slovenskej republiky a vládou Čínskej ľudovej republiky k Dohode medzi vládou Českej a Slovenskej Federatívnej Republiky a vládou Čínskej ľudovej republiky, kde Národná rada Slovenskej republiky podľa čl. 86 písm. d) Ústavy Slovenskej republiky vyslovuje súhlas s Dodatkovým protokolom medzi uvedenými vládami (tlač 1412). Prosím, dajte hlasovať.
M. Dzurinda, predseda vlády SR: (2003-06-26):
Z. Martináková, podpredsedníčka NR SR: Budeme pokračovať ďalšou otázkou, ktorú položila pani poslankyňa Masácová: „Aký význam pre región východného Slovenska bude mať otvorenie tunela pod Braniskom?“ (Smiech a potlesk.)
J. Burian, poslanec: (2005-06-30):
A o filozofickom prístupe k tomu zákonu, to je druhá vec. Len sa bojím jednej veci. My už tu máme dôchodcov podľa troch kategórií. My tu ideme podľa môjho názoru zavádzať nejakú ďalšiu kategóriu. No to bude hrozné vymýšľanie. Ja si neviem predstaviť inú krajinu, ktorá má takýto spôsob alebo takýto systém povedzme dôchodcov podľa toľkých predpisov a to fakt vedie len k nejakému chaosu, k nijakému pokroku dopredu. Ďakujem.
Pročko, Jozef, poslanec NR SR (2023-02-09):
Milý kolega Vetrák, darmo ty môžeš povedať fakty, darmo ty môžeš prečítať naozaj relevantné dôkazy o tom, že to, čo tvrdí SaS-ka o našom populizme, nie je populizmus, ale je to pomoc ľuďom, oni si aj tak pôjdu svoje, oni aj tak išli svoje. Mne sa strašne páči jak včera, vieš, ten, to, tá, to ich farizejstvo, jak včera Dostál mňa dostal, že som hlasoval so smerákmi, ja som hlasoval úplne slobodne, ale to, keď to oni tvrdia, ktorí hlasovali za povalenie vlády so smerákmi, každý jeden z nich by sa mal pozrieť – aj Baránik – do zrkadla a tak si napľuť do toho zrkadla, jak som hlasoval s tým Ficom a s tým Pellegrinim, jak som sa s nimi spojil. To je, to je farizejstvo. Vieš, ty im darmo povieš fakty, ty im darmo povieš, že počúvajte, vy ste sa spolčili s tým Ficom, veď Fico, Pellegrini chodia tam za Sulíkom dopredu tuná, Cigániková tu pri mne chodí k Pellegrinimu a dohadujú si veci. To je, to je farizejstvo, to je, toto sú oni. Ale čo je na tom najkrajšie, ale čo naozaj mňa na SaS-ke najviac dojalo, je to, že ty im povieš tieto fakty a Viskupič ti z voleja povie svoje, svoje protiargumenty, ktoré s realitou nemajú nič spoločné. Oni tvrdia, oni rozprávajú o buldozéri, o bagri. A čo robila Kolíková, to bolo čo? To bol galaktický vesmírny raketoplán, ktorý tu celý parlament tak, tak prešiel, že to nebolo možné. Viskupič a partia okolo, vy si pozrite a pozametajte si vlastný buldozérový park a vlastné buldozére, ktoré ste aj na rokovaniach na vláde, ktoré ste tlačili a ktoré ste robili. Potom, potom môžete rozprávať o iných buldozérikoch.
V. Palko, poslanec: (2010-01-29):
Štatistiky, ktorými ste nás zahrnuli, s ľútosťou konštatujem, pán minister, že vy ste sa vrátili do ďalekej minulosti, kedy sa kládol dôraz, aj vy na to kladiete dôraz, na objasnenosť relatívnu. To znamená, že aké percento trestných činov sa objasnilo z tých všetkých, ktoré polícia zaevidovala. No tak historické skúsenosti sú také, ja som sa snažil to odstrániť, že proste to číslo sa zvyšovalo umelo tým, že v tom podiele objasnené lomené evidované sa znižoval menovateľ, že? Každý počtár vie, že zlomok môže zvýšiť tým, že zmenšíte menovateľa. Výsledok je ten, že častokrát policajti nechceli evidovať trestné činy. V tomto smere, prosím, tie čísla vyzerajú dobre a ja nehovorím, že polícia pracuje zle, to vôbec nehovorím. Ale ja by som vám odporúčal pozrieť sa na celkový, absolútny počet objasnených trestných činov. Tá relatívna objasnenosť, to je niečo, čo motivuje policajtov k neevidovaniu trestných činov. Od toho si myslím, že treba, bolo treba už dávno ustúpiť. Ja vám nerozumiem, o čom ste to hovorili s tými platmi? Proste v roku 2007 ste nám vy predložili do výboru pre obranu a bezpečnosť čísla o tom, že aké bolo hospodárenie ministerstva vnútra na bezpečnostnom úseku za rok 2006. A tam to bolo čierne na bielom. Priemerné platy policajtov sa vtedy zvýšili o 11 % a o tom sa rozhodlo v roku 2005 pred tými manifestáciami policajtov. A tá prvá manifestácia, nechytajte sa za hlavu, pán minister, pokoj, tá prvá manifestácia bola za zvýšené platy po tom, čo boli o 11 % zvýšené.
P. Paška, predseda NR SR: (2008-05-22):
A, pani spravodajkyňa, budeme hlasovať.
Hlina, Alojz, poslanec NR SR (2013-10-15):
Ďakujem veľmi pekne. Nechcem byť protivný, ono to bolo vcelku milé, ale ja by som teda poprosil, aby sme vyhlásili toto hlasovanie za zmätočné, lebo výbor pre sociálne veci a bývanie, teda som tu rok a pol a ešte som o takom nepočul. Ďakujem.
Pellegrini, Peter, predseda NR SR (2016-02-11):
Ďakujem veľmi pekne. Prerušujem rokovanie o tomto bode programu. Vyhlasujem krátku päťminútovú prestávku, po ktorej budeme hlasovať. (Krátka päťminútová prestávka.) (Po prestávke.)
Laššáková, Jana, podpredsedníčka NR SR (2012-06-20):
S faktickou poznámkou pán poslanec Baláž. Nech sa páči.
Laurenčík, Milan, podpredseda NR SR (2021-05-04):
Prosím, prezentujeme sa a hlasujme o návrhu pani spravodajkyne. (Hlasovanie.) Prítomných 130, za 129, proti 0, zdržalo sa 0, nehlasoval 1. Konštatujem, že Národná rada sa uzniesla, že tento návrh zákona prerokuje v druhom čítaní. Teraz pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Pani spravodajkyňa, prosím, uveďte hlasovanie.
Sulík, Richard, predseda NR SR (2011-02-08):
Prosím, hlasujte teraz o pozmeňovacom návrhu pána poslanca Želiezku. (Hlasovanie.) Prítomných 149 poslancov, hlasovalo 71 za, 64 proti, 14 sa zdržali. Tento návrh sme neschválili.
Blanár, Juraj, podpredseda NR SR (2020-12-17):
Pán poslanec Žiak, nech sa páči.
Dostál, Ondrej, poslanec NR SR (2020-09-02):
Ďakujem všetkým trom kolegom za reakcie. Pán poslanec Tomáš, asi teda došlo k nedorozumeniu. Ja vám v žiadnom prípade nechcem upierať právo vystupovať demagogicky a osobne útočiť, ste poslancom Národnej rady, keď máte takýto štýl, môžete sa pre neho rozhodnúť a je to vaše, vaše sväté právo, venujte sa osobným útokom a demagógii. Ja som len teda mal taký postreh, lebo obvykle sú starý SMER a nový SMER vnímaní v opačnom garde, ale teraz, ak by ste si to vy s pánom poslancom Suskom prehodili, tak by to zapadalo do tej všeobecnej, zapadalo do tej všeobecnej predstavy a teda nezdalo sa podľa vašich vystúpení, že on je predstaviteľom starého SMER-u a vy ste predstaviteľom toho SMER-u, 
SMER-u 2, ale v poriadku, nebola to podstata môjho vystúpenia a vy ste to, samozrejme, svojou faktickou poznámkou ešte pridupľovali a potvrdili. A nie je vôbec demagogické, ani nejako útočné voči pani prezidentke, že si dovolí mať iný názor a ako pani prezidentka má osobný iný názor, pokiaľ ide o možnosť kandidovania neprokurátorov, je úplne normálne, že ľudia majú rôzne názory. Myslím si, že som sa nedopustil žiadnej demagógie ani osobného útoku voči pani prezidentke, snažil som sa s ňou vecne polemizovať, čo je také normálne a patrí to na parlamentnú pôdu a mne sa to tam zdá primeranejšie, ako tá demagógia a osobné útoky, v ktorých ste vy majstrom. Ďakujem.
P. Hrušovský, predseda NR SR: (2003-11-06):
(Hlasovanie.) 122 prítomných, 106 za, 7 proti, 7 sa zdržalo, 2 nehlasovali. Návrh sme schválili. Nech sa páči, pán poslanec a predsedu výboru Farkas.
Baránik, Alojz, poslanec NR SR (2018-10-23):
Ďakujem pekne. Chcel by som uviesť na pravú mieru to, čo sa tu uvádza o Benátskej komisii. Benátska komisia nie je žiadnym orgánom Slovenskej republiky. Jej názory nie sú zaručené ako také, ktoré sú pre nás relevantné. Je to orgán, ktorý je ovplyvňovaný neprimeraným spôsobom. Sám pán prezident, ktorý sa na ňu obrátil, sa vyjadril, že to bola veľká chyba. Pokiaľ (reakcie z pléna), pokiaľ ide tzv. antiblokačné opatrenie, ktoré od nás požadovala alebo nám doporučovala Benátska komisia, tak ako ste ho vy navrhli, to je fraška. To nie je žiadne antiblokačné opatrenie, to je jednoducho negácia tej odporúčanej 90 alebo kvalifikovanej väčšiny. Keby ste chceli naozaj urobiť antiblokačné opatrenie, tak by ste urobili to, že ak nedôjde k voľbe v prvom kole, tak by následne navr..., tak by následne navrhoval kandidátov prezident a parlament by ho schvaľoval. To by bolo antiblokačné opatrenie. Ale na to vás, samozrejme, nie je, pretože toto celé je o tom, že tu jeden prezident, ktorý sa postavil tejto mafii, ktorú tu vládne a ktorá chce ovládnuť aj Ústavný súd, a vy teraz hľadáte cestičky, ako tomu zabrániť. To je celé. A najlepším dôkazom toho je to, že ste prezidenta vysáčkovali z toho, že on rozhoduje o tom, kto bude predseda a podpredseda Ústavného súdu, pretože o toto vám ide, aby ste tam mali ďalšiu Macejkovú a ďalšieho Ľalíka. O tom vám presne ide.
Zmajkovičová, Renáta, podpredsedníčka NR SR (2013-06-04):
Ďakujem. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce prihlásiť niekto do rozpravy ústne? Jeden poslanec. Uzatváram možnosť prihlásiť sa do rozpravy ústne. Pán poslanec Hraško.